[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.5.2006

COM(2006) 215 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

i2010 – Πρώτη ετήσια έκθεση για την Ευρωπαϊκή Κοινωνία της Πληροφορίας {SEC(2006) 604}

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Υλοποίηση τησ i2010 στο πλαισιο των ανανεωμενων προοπτικων της λισαβονας 3

2.1. Πρόσφατες τάσεις 3

2.2. Η πρωτοβουλία i2010 στον πυρήνα του θεματολογίου της Λισαβόνας γιαανάπτυξη και απασχόληση 4

3. Πολιτικεσ προτεραιοτητεσ για το μελλον 6

3.1. Ο ενιαίος ευρωπαϊκός χώρος πληροφοριών 6

3.2. Καινοτομία και επενδύσεις σε έρευνα 7

3.3. Ένταξη, καλύτερες δημόσιες υπηρεσίες και ποιότητα ζωής 10

4. Συμπέρασμα 13

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

i2010 – Πρώτη ετήσια έκθεση για την Ευρωπαϊκή Κοινωνία της Πληροφορίας

1. Εισαγωγή

Η πρωτοβουλία i2010 της Ευρωπαϊκής Επιτροπής[1] ευρίσκεται στο επίκεντρο της ανανεωμένης στρατηγικής της Λισαβόνας για την ανάπτυξη και την απασχόληση. Η i2010 ασχολείται με τις προκλήσεις καίριας σημασίας μιας σύγχρονης κοινωνίας της πληροφορίας και προωθεί την εταιρική συνεργασία μεταξύ της Επιτροπής, των κρατών μελών και όλων των σχετικών εμπλεκόμενων παραγόντων για την τιθάσευση της ψηφιακής οικονομίας στην Ευρώπη. Η πρωτοβουλία i2010 έχει προσδιορίσει ορισμένες καίριες δράσεις προς υλοποίηση στο διάστημα 2005-2010. Με την παρούσα ανακοίνωση επικαιροποιούνται οι δράσεις στο πλαίσιο των πολιτικών για την κοινωνία της πληροφορίας και τα μέσα ενημέρωσης κατά την περίοδο 2006-2007. Η ανακοίνωση βασίζεται στο συναφές έγγραφο εργασίας υπηρεσιών της Επιτροπής, με το οποίο ανασκοπούνται οι καίριες δράσεις της i2010, με υπόβαθρο τις σημειούμενες στην ΕΕ εξελίξεις της τεχνολογίας πληροφοριών και επικοινωνιών.

Η i2010 έχει υιοθετηθεί από την ΕΕ. Τα κράτη μέλη έχουν δεσμευθεί να υλοποιήσουν την πρωτοβουλία i2010 και να συμβάλουν στις στρατηγικές επανεξέτασης της πολιτικής στο πλαίσιο της υψηλού επιπέδου ομάδας i2010[2]. Το Ευρωπαϊκό Κοινοβούλιο υποστηρίζει ένθερμα μια κοινωνία της πληροφορίας που επικεντρώνεται στον πολίτη και το δημόσιο συμφέρον. Το εαρινό Ευρωπαϊκό Συμβούλιο 2006 ζήτησε από τα κράτη μέλη και την Επιτροπή να εφαρμόσουν με δυναμισμό τη στρατηγική i2010. Η παρούσα ανακοίνωση αποτελεί την πρώτη συνέχεια που δίνεται στο εαρινό Συμβούλιο, επιβεβαιώνοντας τον καίριο ρόλο της i2010 στην επίτευξη των στόχων της Λισαβόνας.

2. Υλοποίηση τησ I2010 στο πλαισιο των ανανεωμενων προοπτικων της λισαβονας

2.1. Πρόσφατες τάσεις

Το 2005 βελτιώθηκε η οικονομική ανάπτυξη στην ΕΕ, προβλέπεται δε μεγέθυνση γύρω στο 2% για το 2006.[3] Αυτό όμως το επίπεδο είναι πολύ κατώτερο από το 2,7%, ετήσιο ρυθμό ανάπτυξης του ΑΕΠ στις ΗΠΑ, στο διάστημα μεταξύ 2000 και 2005. Η Ευρώπη εξακολουθεί να παρουσιάζει μέτριες επιδόσεις στην παραγωγικότητα και χαμηλές επενδύσεις σε Ε&Α, οι οποίες αντιπροσώπευαν το 2004 ποσοστό μόλις 1,9% του ΑΕΠ.[4] Είναι αποδεδειγμένο ότι οι τεχνολογίες πληροφοριών και επικοινωνιών (ΤΠΕ) αποτελούν καίρια συνιστώσα της βελτίωσης της παραγωγικότητας και ότι η χρήση τους συντείνει στην ευμάρεια των σύγχρονων οικονομιών. Ωστόσο, η διαπίστωση αυτή δεν έχει μετουσιωθεί σε ενδεδειγμένη δράση.

Σε συνθήκες επιδείνωσης της παγκόσμιας ανταγωνιστικής θέσης της ΕΕ, οι ΤΠΕ αποτελούν πηγή ανάπτυξης και ανταγωνιστικότητας. Ο τομέας των ΤΠΕ εξακολούθησε να γνωρίζει ρυθμούς ανάπτυξης υψηλότερους από τον μέσο όρο, με εκτιμώμενη αύξηση εισοδήματος 3,6%[5] το 2005. Αποτελεί τον πλέον τομέα καινοτομίας και έντασης έρευνας στην ΕΕ, αντιπροσωπεύοντας ποσοστό 25% της συνολικής ερευνητικής προσπάθειας και 5,6% του ΑΕΠ, στο διάστημα μεταξύ 2000 και 2003. Οι ΤΠΕ συνέβαλαν επίσης τουλάχιστον κατά ποσοστό 45% στην αύξηση της παραγωγικότητας της ΕΕ κατά την περίοδο 2000-2004.

Η συμβολή όμως των ΤΠΕ δεν αρκεί για να βελτιωθεί η παγκόσμια θέση της ΕΕ. Πρόσφατα στοιχεία δείχνουν ότι οι ευρωπαϊκές επενδύσεις σε έρευνα ΤΠΕ εξακολουθούν να υστερούν έναντι εκείνων των ανταγωνιστών μας, Οι ΗΠΑ επένδυσαν συστηματικά σε ΤΠΕ σχεδόν το διπλάσιο απ’ ό,τι η ΕΕ, από το 2000 και μετά. Η Κίνα έχει καταστεί ο μεγαλύτερος εξαγωγέας ειδών ΤΠΕ, ξεπερνώντας την Ιαπωνία και την ΕΕ το 2003, και τις ΗΠΑ το 2004.[6] Η απορρόφηση ΤΠΕ από επιχειρήσεις στην ΕΕ εξακολουθεί να είναι βραδεία. Τέλος η συμβολή των ΤΠΕ στην παραγωγικότητα έχει μειωθεί σημαντικά σε σύγκριση με το δεύτερο ήμισυ της δεκαετίας του 1990 και εξακολουθεί να είναι περίπου η μισή απ’ ό,τι στις ΗΠΑ. Συνολικώς, κανένας δείκτης δεν επισημαίνει αλλαγή στις παρατηρούμενες τάσεις ή επιτάχυνση σε επιτεύγματα ΤΠΕ που να τοποθετούν την ΕΕ σε διαρκή πορεία ανάπτυξης και ανταγωνιστικότητας.

Ωστόσο, υπάρχουν και ορισμένες θετικές τάσεις. Η ψηφιακή σύγκλιση καθίσταται τελικώς πραγματικότητα. Οι επενδύσεις σε δίκτυα ανέκαμψαν το 2004 και 2005, οι δε συνδρομές σε ευρυζωνικά δίκτυα αυξήθηκαν το 2005 κατά 60%. Οι εταιρείες εκμετάλλευσης τηλεπικοινωνιακών και καλωδιακών υπηρεσιών προσφέρουν συγκλίνουσα εξυπηρέτηση, όπως υπηρεσίες «τριπλές»[7] ή τηλεόραση μέσω πρωτοκόλλου του Ίντερνετ. Τα έσοδα όμως από τις εν λόγω υπηρεσίες δεν αντισταθμίζουν τις ζημίες στις φωνητικές υπηρεσίες, επιβραδύνεται δε ο συνολικός ρυθμός ανάπτυξης των εισοδημάτων από τις ηλεκτρονικές επικοινωνίες. Χρειάζεται ταχύτερη πρόοδος στη σύγκλιση, ώστε να διατηρηθεί η ηγεσία του ευρωπαϊκού κλάδου ηλεκτρονικών επικοινωνιών.

Η ΕΕ χρειάζεται να επιταχύνει το ρυθμό της ώστε να αποφύγει επιβράδυνση κατά τη μετάβαση στην οικονομία της γνώσης.

2.2. Η πρωτοβουλία i2010 στον πυρήνα του θεματολογίου της Λισαβόνας για ανάπτυξη και απασχόληση

Η πρωτοβουλία i2010 εντάσσεται στην ανανεωμένη στρατηγική της Λισαβόνας. Η νέα θεώρηση εταιρικών σχέσεων του ανανεωμένου προγράμματος της Λισαβόνας δοκιμάζεται και λειτουργεί: σε επίπεδο ΕΕ, έχει συντελεστεί αξιοσημείωτη πρόοδος σχετικά με το κοινοτικό πρόγραμμα της Λισαβόνας και σε εθνικό επίπεδο, ενώ τον Οκτώβριο 2005 τα κράτη μέλη παρουσίασαν τα εθνικά προγράμματα μεταρρυθμίσεων (ΕΠΜ) για την επόμενη τριετία.

Όλα τα κράτη μέλη χαρακτήρισαν ως καίριας προτεραιότητας τις πολιτικές έρευνας και καινοτομίας, παραπέμπουν δε στο πλαίσιο των ΕΜΠ τους στις ΤΠΕ[8], επιδιώκοντας κυρίως την ηλε-διακυβέρνηση, ευρυζωνική και ψηφιακή παιδεία. Τα μισά από τα κράτη μέλη αναφέρουν επίσης ως προτεραιότητα την απορρόφηση ΤΠΕ από εταιρείες και νοικοκυριά, την υλοποίηση του κανονιστικού πλαισίου για τις ηλεκτρονικές επικοινωνίες και την ασφάλεια των δικτύων. Στα ΕΜΠ, τα θέματα των ΤΠΕ αντιμετωπίζονται εν γένει ως πρόκληση και στηρίζεται η ευρύτερη υιοθέτηση των ΤΠΕ μολονότι τα προτεινόμενα μέτρα δεν περιλαμβάνουν στοιχεία πλέον μακροπρόθεσμου προγραμματισμού , όπως η ψηφιακή σύγκλιση ή η έρευνα και καινοτομία στις ΤΠΕ. Πολλά ΕΜΠ αναφέρονται επίσης στο κοινοτικό πλαίσιο i2010, αναγνωρίζοντας επομένως κοινούς στόχους.

Η ετήσια έκθεση προόδου για την ανάπτυξη και την απασχόληση, την οποία δημοσίευσε η Επιτροπή τον Ιανουάριο 2006, προσδιορίζει τέσσερις δράσεις προτεραιότητας που πρέπει να επιδιώξουν εξίσου τα κράτη μέλη και η Επιτροπή: i) Περισσότερες επενδύσεις στη γνώση και καινοτομία· ii) Ελευθέρωση του επιχειρηματικού δυναμικού, ιδίως των ΜΜΕ· iii) Ανταπόκριση στην παγκοσμιοποίηση και γήρανση· και iv) πορεία προς μία αποδοτική και ολοκληρωμένη ευρωπαϊκή ενεργειακή πολιτική.[9] Οι ΤΠΕ έχουν να διαδραματίσουν ζωτικό ρόλο σε όλες τις ανωτέρω προτεραιότητες, η δε i2010 με τους τρεις πυλώνες της - τον ενιαίο χώρο πληροφοριών· την καινοτομία και τις επενδύσεις στην έρευνα· την κοινωνική ένταξη -μπορεί να τις τακτοποιήσει. Στην έκθεση Aho[10] διατυπώνονται διάφορες προτάσεις που έχουν σημασία για την έρευνα και την καινοτομία στον τομέα των ΤΠΕ: Η Ευρώπη πρέπει να στηρίξει διεισδυτικές τεχνολογίες και να προωθήσει την ανάπτυξη καινοτόμων και δημιουργικών αγορών. Η έκθεση Aho προσδιορίζει, μεταξύ άλλων, την ηλ-υγεία και το ψηφιακό περιεχόμενο ως παραδείγματα τέτοιων αγορών. Χρειάζονται ερευνητικά εταιρικά σχήματα με τη συμμετοχή ιδρυμάτων, κρατών μελών και της βιομηχανίας, οι δε ευρωπαϊκές τεχνολογικές βάσεις διαδραματίζουν ως προς αυτό καίριας σημασίας ρόλο. Τέλος, θα πρέπει να δημιουργηθεί μια αγορά για καινοτόμα προϊόντα και υπηρεσίες, με την εναρμόνιση του κανονιστικού περιβάλλοντος, την καλύτερη αξιοποίηση των προτύπων, τη χρήση των δημόσιων προμηθειών για την τόνωση της ζήτησης καινοτόμων αγαθών και την καλλιέργεια μιας παιδείας διευκόλυνσης της καινοτομίας. Ορισμένες από τις ανωτέρω προτάσεις ενσωματώθηκαν στην πρώτη κατά προτεραιότητα δράση της ετήσιας έκθεσης προόδου της Επιτροπής.

Για τη δεύτερη και την τρίτη δράση προτεραιότητας, ‘ελευθέρωση του επιχειρηματικού δυναμικού’ και ‘ανταπόκριση στην παγκοσμιοποίηση και γήρανση’, έχουν σημασία τα μέτρα των κρατών μελών σχετικά με την ηλε-διακυβέρνηση. Τα κράτη μέλη αναγνωρίζουν ότι η ηλε-διακυβέρνηση αποτελεί δυνητικό εργαλείο για καλύτερη νομοθεσία και απλούστευση των διαδικασιών και για την κάλυψη της αυξανόμενης ζήτησης για κοινωνικές και υγειονομικές υπηρεσίες οι οποίες αναπόφευκτα θα συνοδεύσουν την ευρωπαϊκή κοινωνία που γηράσκει. Ελάχιστα όμως κράτη μέλη προβλέπουν ρητή σύνδεση μεταξύ των προτεραιοτήτων ΤΠΕ που έχουν τάξει και των συνολικών στόχων της Λισαβόνας.

3. Πολιτικεσ προτεραιοτητεσ για το μελλον

3.1. Ο ενιαίος ευρωπαϊκός χώρος πληροφοριών

Στην i2010 η ψηφιακή σύγκλιση προσδιορίζεται ως η κυριότερη κινητήρια δύναμη της αλλαγής, στοχεύει δε στη διασφάλιση ότι η ΕΕ θα αποκομίσει το πλήρες όφελος από τις ευκαιρίες και προοπτικές για την ενίσχυση της ενιαίας αγοράς. Η i2010 διαθέτει τέσσερις προκλήσεις για σύγκλιση: ταχύτητα, πλούσιο και ποικιλόμορφο πολύγλωσσο περιεχόμενο, διαλειτουργικότητα και ασφάλεια. Απαιτείται συνεπές πλαίσιο για την κοινωνία της πληροφορίας και τις υπηρεσίες μέσων ενημέρωσης, ώστε να δοθεί ώθηση στις επενδύσεις και τον ανταγωνισμό, ενώ παράλληλα θα διατηρηθούν οι στόχοι δημόσιου συμφέροντος και η διασφάλιση της προστασίας των συμφερόντων του καταναλωτή.

Το 2005, η Επιτροπή δρομολόγησε την ανασκόπηση του κανονιστικού πλαισίου για τις ηλεκτρονικές επικοινωνίες, προκειμένου να διασφαλίσει ανταγωνιστικό περιβάλλον για να αυξήσει το όφελος που αποκομίζει ο καταναλωτής και να τονώσει επενδύσεις και καινοτομία. Η ανασκόπηση αυτή θα ολοκληρωθεί το 2006. Στο πλαίσιο της ανασκόπησης, η Επιτροπή θα επανεξετάσει τη σύσταση για τις σχετικές αγορές. Επίσης συντάσσει κανονισμό που στοχεύει στη μείωση του υψηλού κόστους της διεθνούς περιαγωγής στα δίκτυα κινητής τηλεφωνίας, και να βελτιώσει την ενιαία αγορά.

Η Επιτροπή θα υποβάλλει επίσης προτάσεις για αναμόρφωση της διαχείρισης του ραδιοφάσματος, ώστε να διευκολύνει την πρόσβαση στις ραδιοσυχνότητες. Μία συνεκτική προσέγγιση σε ευρωπαϊκό επίπεδο θα έχει άμεσο αντίκτυπο στην ανάπτυξη και τη δημιουργία απασχόλησης στην Ευρώπη, π.χ. μέσω της αποδέσμευσης ραδιοφάσματος από την κατάργηση της αναλογικής τηλεόρασης. Αυτό με τη σειρά του θα τονώσει τις ασύρματες ευρυζωνικές επικοινωνίες και την ανάπτυξη νέων πανευρωπαϊκών υπηρεσιών. Η Επιτροπή θα αξιολογήσει επίσης τις εξελίξεις τυποποίησης και διαλειτουργικότητας σε ότι αφορά την τηλεόραση κινητής επικοινωνίας.

Το 2005, η Επιτροπή ενέκρινε πρόταση για οδηγία σχετικά με εκσυγχρονισμένη τηλεόραση χωρίς σύνορα , για να δημιουργήσει ισότιμους όρους ανταγωνισμού για όλες τις εταιρείες που προσφέρουν υπηρεσίες παρόμοιες με τηλεόραση, ανεξάρτητα από τη χρησιμοποιούμενη τεχνολογία διανομής των υπηρεσιών αυτών. Η πρόταση αυτή θα ακολουθήσει τώρα τη διαδικασία συναπόφασης με το Συμβούλιο και το Ευρωπαϊκό Κοινοβούλιο.

Με την ανάδειξη νέων διατάξεων/συσκευών, δικτύων και υπηρεσιών, η ΕΕ οφείλει να αντιμετωπίσει όλο και περισσότερες νέες προκλήσεις, όπως η πρόβλεψη ψηφιακού υλικού προστατευόμενου με δικαιώματα πνευματικής ιδιοκτησίας σε ευρωπαϊκό επίπεδο, η ανάπτυξη λύσεων διαχείρισης ψηφιακών δικαιωμάτων (ΔΨΔ), η ανάγκη επικαιροποίησης των κανόνων για την προστασία του καταναλωτή και των δεδομένων ή η καταπολέμηση της επιγραμμικής διανομής παράνομου περιεχομένου. Η σύσταση για ευρωπαϊκών διαστάσεων διαχείριση δικαιωμάτων πνευματικής ιδιοκτησίας για επιγραμμικές υπηρεσίες μουσικής[11] αποτελεί το πρώτο βήμα που θα δείξει τη δέσμευση της Επιτροπής για την ανάπτυξη ενός ενιαίου χώρου πληροφοριών με σταδιακή άρση των εμποδίων για πανευρωπαϊκές υπηρεσίες που στηρίζονται σε δικαιώματα πνευματικής ιδιοκτησίας σε επιγραμμικό περιβάλλον.

Οι ευρωπαίοι πολίτες και καταναλωτές μπορούν να αντλήσουν ευρύ φάσμα ωφελειών από τη σύγκλιση, από την ευκολότερη πρόσβαση σε ευρύτερη ποικιλία πληροφοριών, σε μεγαλύτερη ικανότητα δημιουργίας και διανομής του δικού τους περιεχομένου. Η ανακοίνωση του 2006 για το επιγραμμικό περιεχόμενο, αξιοποιώντας την πρωτοβουλία για επιγραμμικές κινηματογραφικές ταινίες που δρομολόγησε η Επιτροπή το 2005, θα εγκύψει στα ζητήματα αυτά. Ωστόσο, πολλοί εξακολουθούν να είναι απρόθυμοι να χρησιμοποιούν υπηρεσίες της κοινωνίας της πληροφορίας και των μέσων ενημέρωσης, λόγω ανησυχιών για την ασφάλεια και την προστασία της ιδιωτικής ζωής. Η ανακοίνωση για τα ανεπίκλητα και κακόβουλα μηνύματα, η ανακοίνωση για τις αξιόποινες πράξεις στον κυβερνοχώρο, που ασχολείται με νέες μορφές εγκληματικών δραστηριοτήτων στο διαδίκτυο και η νέα στρατηγική για την ασφάλεια θα προσφέρουν απάντηση εν γένει για τις ανησυχίες ως προς την ασφάλεια.

Κατά την περίοδο 2006-2007, η Επιτροπή:

- Θα υποβάλλει προτάσεις για την αναθεώρηση του κανονιστικού πλαισίου των ανακοινώσεων για ηλ-υπηρεσίες, συμπεριλαμβανομένης της πρότασης για την αναθεώρηση της σύστασης για τις σχετικές αγορές και κανονισμό για τη διεθνή περιαγωγή·

- Θα προωθήσει αποδοτική διαχείριση του φάσματος·

- Θα αξιολογήσει τις εξελίξεις στην τυποποίηση και διαλειτουργικότητα σε συνάφεια με κινητές υπηρεσίες τηλεόρασης·

- Θα επεκτείνει την πρωτοβουλία των επιγραμμικών κινηματογραφικών ταινιών (Film Online) σε επιγραμμικό περιεχόμενο (Content Online) και θα υποβάλει προτάσεις σε ανακοίνωση αργότερα εντός του 2006·

- Θα εγκύψει στα ζητήματα της εμπιστοσύνης, της ιδιωτικής ζωής και της ασφάλειας, σε επικείμενη ανακοίνωση σχετικά με τη στρατηγική ασφάλειας της ΕΕ (αρχές 2006) και στις ανακοινώσεις σχετικά με τις αξιόποινες πράξεις στο κυβερνοχώρο και τα ανεπίκλητα και κακόβουλα μηνύματα·

- Θα αναθεωρήσει το κανονιστικό πλαίσιο για την προστασία του καταναλωτή, συνεκτιμώντας τις νέες τεχνικές εξελίξεις·

- Θα επιδιώξει την ανάλυση των επενεργειών της πολιτικής σύγκλισης σε συνεργασία με τα κράτη μέλη, μέσω της ομάδας ανώτερου επιπέδου της πρωτοβουλίας i2010.

3.2. Καινοτομία και επενδύσεις σε έρευνα

Έρευνα και καινοτομία

Στην ετήσια έκθεση προόδου των στόχων της Λισαβόνας 2006 για ανάπτυξη και απασχόληση, κατέστη σαφές ότι η ΕΕ πιθανώς να μην πετύχει το στόχο του 3% του ΑΕΠ που έχει τάξει για τις δαπάνες Ε&A . Ωστόσο, η έρευνα παραμένει ύψιστη προτεραιότητα στις δημοσιονομικές προοπτικές, οι δε προτεραιότητες για έρευνα στις ΤΠΕ, όπως προτείνονται από την Επιτροπή στο 7ο πρόγραμμα πλαίσιο Ε&Α (7ΠΠ) έτυχαν ευρείας υποστήριξης στο Συμβούλιο και στο Κοινοβούλιο. Η ετήσια έκθεση προόδου για τους στόχους της Λισαβόνας δρομολόγησε συγκεκριμένες προτάσεις αύξησης των επενδύσεων στη γνώση και καινοτομία, ενσωματώνοντας ειδικότερα την έκθεση Aho. Στην ετήσια έκθεση προόδου, π.χ. οι δημόσιες προμήθειες χαρακτηρίζονται ως χώρος με αξιοσημείωτο δυναμικό για καινοτομία.

Το 2005, η Επιτροπή έλαβε ορισμένα μέτρα στο πεδίο των ΤΠΕ, τα οποία βαδίζουν στον άξονα των προτάσεων της έκθεσης Aho:

- Ενδυναμώθηκε η εταιρική συνεργασία για ερευνητικές δραστηριότητες, συγκροτώντας οκτώ ευρωπαϊκές τεχνολογικές βάσεις σχετικές με τις ΤΠΕ, δύο[12] από τις οποίες εργάζονται με την Επιτροπή και τα κράτη μέλη για να δημιουργηθούν κοινές τεχνολογικές πρωτοβουλίες[13]. Έγιναν τα πρώτα βήματα για την επίτευξη στενότερου συντονισμού μεταξύ των προγραμμάτων Ε&Α της Επιτροπής και των κρατών μελών.

- Η Επιτροπή διοργάνωσε διαβουλεύσεις με αντικείμενο συστήματα καινοτομίας σχετικά με ΤΠΕ και τρόπους ενίσχυσης των δεσμών τους με την έρευνα. Οι διαβουλεύσεις κάλυψαν τομείς όπως η τυποποίηση: Με το πρόγραμμα εργασίας τυποποίησης ΤΠΕ του 2006, οι ΤΠΕ αναγνωρίζονται επίσης ως σημαντικό σκέλος του ευρωπαϊκού σχεδίου δράσης για την τυποποίηση, με το οποίο θα διενεργηθεί ανασκόπηση της πολιτικής τυποποίησης τα έτη 2006 και 2007. Τα κράτη μέλη έχουν ξεκινήσει διάλογο με αντικείμενο δημόσιες προμήθειες καινοτομίας σε προ-εμπορικό στάδιο σε επίπεδο ΕΕ για την προώθηση της έρευνας και καινοτομίας στις ΤΠΕ. Ορισμένα από τα ανωτέρω ζητήματα μπορεί να αναλυθούν στην επικείμενη ανακοίνωση σχετικά με την έρευνα και καινοτομία στις ΤΠΕ.

- Η Επιτροπή δρομολόγησε πρωτοβουλίες (INNOVA και PRO-INNO) για τη βελτίωση των ασκούμενων πολιτικών και της υλοποίησης καινοτομίας σε πεδία όπως τα πρότυπα, οι προμήθειες, η πρόσβαση σε χρηματοδότηση, η ομαδοποίηση (συμπλέγματα φορέων), η μεταφορά τεχνολογίας, τα δικαιώματα πνευματικής ιδιοκτησίας και η διαχείριση της καινοτομίας.

Επιπλέον, θεσπίστηκε από την Επιτροπή το πρόγραμμα ανταγωνιστικότητας και καινοτομίας (ΠΑΚ). Περιλαμβάνει πρόγραμμα στήριξης πολιτικής ΤΠΕ για την ενσωμάτωση ΤΠΕ, το οποίο συνδέεται άμεσα με τις προτεραιότητες της i2010. Η Επιτροπή συγκρότησε επίσης ομάδα ειδικού έργου ΤΠΕ, όπως προβλέπεται από τον Οκτώβριο του 2005 στην ανακοίνωση της Επιτροπής για τη βιομηχανική πολιτική[14], στη σύνθεση της οποίας συμμετέχουν παράγοντες απ’όλο το εύρος του κλάδου, για να επανεξετάσει την ανταγωνιστικότητα στον τομέα των ΤΠΕ.

Κατά την περίοδο 2006-2007, η Επιτροπή:

- Θα εγκρίνει το πρόγραμμα εργασίας του 7ου ΠΠ·

- Θα προτείνει δύο κοινές τεχνολογικές πρωτοβουλίες (ηλεκτρονική νανομετρικής κλίμακας και ενσωματωμένα συστήματα)·

- Θα εκδώσει ανακοίνωση σχετικά με την έρευνα και καινοτομία σε ΤΠΕ·

- Θα αναλύσει την πιθανή εφαρμογή των οδηγιών δημοσίων συμβάσεων σε προμήθειες πριν από το εμπορικό στάδιο και σε προμήθειας καινοτομίας για την ενσωμάτωση Ε&Α·

- Θα επανεξετάσει την τυποποίηση για τις ΤΠΕ·

- Θα εγκρίνει το πρόγραμμα εργασίας για το πρόγραμμα στήριξης της πολιτικής ΤΠΕ·

- Θα επανεξετάσει την ανταγωνιστικότητα στον κλάδο, στο πλαίσιο της ομάδας ειδικού έργου ΤΠΕ, και έπειτα της ομάδας υψηλού επιπέδου i2010.

Υιοθέτηση ΤΠΕ

Η Ευρώπη έχει επενδύσει λιγότερα χρήματα και καθυστερημένα σε ΤΠΕ, απ΄ό,τι οι ΗΠΑ. Οι ΗΠΑ είναι επίσης αποδοτικότερες στη χρήση ΤΠΕ και ταχύτερες στην αποκόμιση των ωφελειών από τις επενδύσεις σε ΤΠΕ. Η ανάπτυξη του ηλ-επιχειρείν μπορεί να ωφεληθεί από τις σοβαρές αλλαγές που σημειώνονται στη βιομηχανία λογισμικού, με στροφή από τις πωλήσεις προϊόντων στην παροχή υπηρεσιών κατ΄αίτηση. Αυτό προκαλεί σημαντικές αλλαγές σε καινοτόμα και ανταγωνιστικά τμήματα της παγκόσμιας οικονομίας και έχει συμβάλει στην ανάκαμψη των αγορών ΤΠ, οι οποίες αναπτύχθηκαν με ρυθμό 4,1% στην ΕΕ και 4,8% παγκοσμίως το 2005[15].

Οι νέες αρχιτεκτονικές λογισμικού και υπηρεσιών όχι μόνο επιτρέπουν την ενσωμάτωση επιχειρηματικών διαδικασιών εντός των εταιρειών, αλλά επίσης τη δικτύωση των εταιρειών, δημιουργώντας νέα περιβάλλοντα συνεργασίας. Οι καίριας σημασίας τεχνολογίες γενικής εφαρμογής που συνέβαλαν στις ανωτέρω προόδους είναι τεχνολογίες πλέγματος[16] και αρχιτεκτονικές προσανατολισμένες στις υπηρεσίες, πεδία όπου η Ευρώπη πρωτοστατεί στην έρευνα. Οι ΤΠΕ μπορούν να επηρεάσουν ανακόπτοντας την πορεία εταιρειών και αγορών, όπως κατέστη ήδη εμφανές στη βιομηχανική παραγωγή ή πώληση στο λιανεμπόριο με τη διάδοση της ταυτοποίησης ραδιοσυχνοτήτων (RFID). Η Επιτροπή διαβουλεύεται σε θέματα όπως η τυποποίηση, η διαλειτουργικότητα, οι ανάγκες φάσματος και τα μελήματα προστασίας της ιδιωτικής ζωής και των δεδομένων αναφορικά με την RFID και θα διατυπώσει προτάσεις πολιτικής εντός του 2006.

Οι εξελίξεις αυτές θα διερμηνευθούν σε κέρδη απόδοσης, εάν οι επιχειρήσεις αντιστοιχίσουν τις επενδύσεις τους ΤΠΕ με κινήσεις αναδιοργάνωσης των επιχειρηματικών διαδικασιών. Ως προς το ζήτημα αυτό, οι δεξιότητες και ικανότητες παραμένουν κύριος ανασταλτικός παράγων και με αυτό ασχολείται το ευρωπαϊκό φόρουμ ηλε-δεξιοτήτων. Το eBSN (Ευρωπαϊκό δίκτυο στήριξης eεπιχειρηματικότητας για ΜΜΕ) στοχεύει στη βελτίωση της συνέργειας μεταξύ υφισταμένων πολιτικών πρωτοβουλιών ηλ-επιχειρείν στην Ευρώπη και στην προώθηση της ανταγωνιστικότητας των ΜΜΕ μέσω της χρήσης ΤΠΕ. Στην ετήσια έκθεση προόδου η «ελευθέρωση του επιχειρηματικού δυναμικού, ιδιαίτερα των ΜΜΕ» χαρακτηρίζεται ως δεύτερη κατά προτεραιότητα δράση για περισσότερη ανάπτυξη και θέσεις απασχόλησης στην ΕΕ. Η i2010 πραγματεύεται με τη σειρά της την ανάγκη άρσης των τεχνολογικών, οργανωτικών και νομικών εμποδίων στην υιοθέτηση ΤΠΕ από τις επιχειρήσεις. Το 2006, θα δοθεί προτεραιότητα στον εντοπισμό και την ανάλυση νέων τάσεων και στην εκτίμηση της ανάγκης για πολιτικά μέτρα. Η εργασία στα εν λόγω πεδία μπορεί να αξιοποιήσει πρωτοβουλίες όπως GRIDs, διαλειτουργικότητα ή ψηφιακά οικοσυστήματα και την καλύτερη ενσωμάτωση των ερευνητικών αποτελεσμάτων στις επιχειρηματικές διαδικασίες.

Κατά την περίοδο 2006-2007, η Επιτροπή:

- Θα ολοκληρώσει δημόσιο διάλογο σχετικά με τον RFID και θα εκδώσει ανακοίνωση στα τέλη του 2006·

- Θα επανεξετάσει τις πολιτικές και τάσεις ηλ-επιχειρείν (2006) και θα καθορίσει τα αναγκαία μέτρα άσκησης πολιτικής (2007)

3.3. Ένταξη, καλύτερες δημόσιες υπηρεσίες και ποιότητα ζωής

Ένταξη

Με τον τρίτο πυλώνα της, η πρωτοβουλία i2010 ενσωματώνει τις διάφορες πολιτικές ηλ-ένταξης σε συνεπές και συντονισμένο πλαίσιο, στηρίζοντας την αειφόρο ανάπτυξη του ευρωπαϊκού κοινωνικού μοντέλου. Το πεδίο εφαρμογής των πολιτικών ηλ-ένταξης, όπως ορίζεται στην i2010, καλύπτει τη γήρανση, την προσβασιμότητα, τις ψηφιακές διαχωριστικές γραμμές, τον ψηφιακό γραμματισμό και τον πολιτισμό. Ενώ τα θέματα των γεωγραφικών διαχωριστικών γραμμών, της προσβασιμότητας και του ψηφιακού γραμματισμού υπάγονται σε εδραιωμένες πολιτικές της ΕΕ με ισχυρή διάσταση κοινωνίας της πληροφορίας, η επικείμενη πρωτοβουλία ηλ-ένταξης θα είναι ευρύτερη. Το 2005 και στις αρχές 2006, συντελέστηκε μείζων πρόοδος με τις ανακοινώσεις σχετικά με τη «γεφύρωση του ευρυζωνικού χάσματος»[17] και την "ηλε-προσβασιμότητα»[18]. Η Υπουργική διάσκεψη για την ηλ-ένταξη στη Ρίγα το 2006 θα αποτελέσει την αφετηρία για την ευρωπαϊκή πρωτοβουλία με αντικείμενο την ηλ-ένταξη το 2008.

Κατά την περίοδο 2006-2007, η Επιτροπή:

- Θα δώσει συνέχειες στις δεσμεύσεις που έχουν αναληφθεί με την ανακοίνωση για την ηλε-προσβασιμότητα·

- Θα στηρίξει τη δημιουργία μιας πληροφοριακής βάσης για την ανταλλαγή των ορθότερων πρακτικών σχετικά με την ευρεία ζώνη και θα διοργανώσει μείζον συνέδριο σχετικά με την ευρεία ζώνη σε αγροτικές κοινότητες·

- Θα συντάξει με τα κράτη μέλη την υπουργική δήλωση της διάσκεψης της Ρίγας για την ηλ-ένταξη·

- Θα δώσει συνέχεια στην εργασία για την ψηφιακή παιδεία: συνέδριο για την ηλε-μάθηση, ανακοίνωση σχετικά με τις ΤΠΕ για εκπαίδευση και επιμόρφωση με σκοπό τη στήριξη της δια βίου μάθησης και της καινοτομίας.

Καλύτερες δημόσιες υπηρεσίες

Η ανανεωμένη στρατηγική της Λισαβόνας δίνει έμφαση στο ρόλο των δημόσιων υπηρεσιών στην επίτευξη του στόχου της ανάπτυξης και της ανταγωνιστικότητας. Η χρήση ΤΠΕ σε δημόσιες υπηρεσίες μπορεί να συμβάλει στην ικανοποίηση των συνολικών προτεραιοτήτων της ΕΕ, όπως προβάλλονται στην ετήσια έκθεση προόδου για την ανάπτυξη και την απασχόληση – ώστε να καταστούν βιώσιμα τα δημόσια οικονομικά και να απλουστευθούν οι διοικητικές διαδικασίες. Όλα τα κράτη μέλη θεωρούν τα ανωτέρω ως προτεραιότητες στην προσέγγισή τους στο ζήτημα της ηλε-διακυβέρνησης και των λοιπών δημόσιων υπηρεσιών, συμπεριλαμβανομένης της Ευρωπαϊκής Επιτροπής με την πρωτοβουλία της για την ηλεκτρονική Επιτροπή[19]. Συντελέστηκε πρόοδος στην συγκεκριμενοποίηση των ανωτέρω στόχων, ιδιαίτερα με τη συμφωνία για καίριας σημασίας διευκολυντικούς παράγοντες και στόχους για συντονισμένη υλοποίηση δημόσιων υπηρεσιών διευκολυνόμενων από τις ΤΠΕ.

Η υπουργική δήλωση για την ηλε-διακυβέρνηση που εκδόθηκε το Νοέμβριο 2005, τάσσει τις προτεραιότητες της ΕΕ για δημόσιες υπηρεσίες διευκολυνόμενες από ΤΠΕ . Η θέσπιση του σχεδίου δράσης για την ηλ-υγεία το 2004 και η υλοποίησή του αποτελούν σημαντικά επιτεύγματα στην επιτάχυνση της μεταρρύθμισης των συστημάτων υγείας. Η εργασία στα σκέλη αυτά έχει σημασία για τους δύο στόχους της Λισαβόνας «αντίδραση στην παγκοσμιοποίηση και γήρανση» και «ελευθέρωση του επιχειρηματικού δυναμικού».Το Φεβρουάριο του 2006, η Επιτροπή ενέκρινε ανακοίνωση για τη διαλειτουργικότητα των πανευρωπαϊκών υπηρεσιών ηλε-διακυβέρνησης[20], όπου προσδιορίζονται οι διάφορες πτυχές διαλειτουργικότητας που απαιτούνται για τις υπηρεσίες αυτές και καλούνται τα κράτη μέλη να συνεργαστούν ώστε η διαλειτουργικότητα να γίνει γεγονός ευρωπαϊκής κλίμακας. Το σχέδιο δράσης για την ηλε-διακυβέρνηση που θεσπίστηκε τον Απρίλιο 2006 ορίζει σχέδιο πορείας για την επίτευξη σειράς στόχων στην ηλε-διακυβέρνηση έως το 2010, η δε Επιτροπή εξέδωσε τον Μάρτιο 2006 έγγραφο εργασίας των υπηρεσιών της σχετικά με τη διαλειτουργικότητα στην ηλ-υγεία, το οποίο θα ακολουθήσει σύσταση το έτος 2007.

Οι ηλεκτρονικές προμήθειες αποτελούν καίριας σημασίας στοιχείο της στρατηγικής για καλύτερες δημόσιες υπηρεσίες, η δε διαλειτουργικότητα, ταυτότητα και ταυτοποίηση αποτελούν κοινά θέματα αναπτυσσόμενα στα πεδία της ηλε-διακυβέρνησης και της ηλ-υγείας. Ενώ αποδοτικές και χρηστοκεντρικές υπηρεσίες αναπτύσσονται κυρίως σε εθνικό επίπεδο, πιλοτικά έργα σε ευρωπαϊκό επίπεδο ασχολούνται με την πανευρωπαϊκή διάσταση και το ρόλο των δημόσιων επιγραμμικών υπηρεσιών ως καίριας σημασίας καταλυτικών παραγόντων, επικεντρωνόμενων στη διαχείριση, διαλειτουργικότητα και ασφάλεια ταυτότητας. Η εμπειρία έδειξε ότι χρειάζεται τα έργα να έχουν κρίσιμη μάζα για να επιτύχουν τον καλύτερο αντίκτυπο και να διασφαλίσουν κάποιο βαθμό διασυνοριακής διαλειτουργικότητας. Στο πρόγραμμα εργασίας IDABC 2005 περιλήφθηκαν προπαρασκευαστικές ενέργειες, οι οποίες τώρα υλοποιούνται. Για το 2006, τμήματα των προσπαθειών για τα ηλε-ΔΕΔ θα επικεντρωθούν στην προετοιμασία μεγάλης κλίμακας πιλοτικών έργων προς υλοποίηση στο πλαίσιο της CIP από το 2007 και μετά.

Κατά την περίοδο 2006/2007, η Επιτροπή:

- Θα δρομολογήσει το σχέδιο δράσης για την ηλε-διακυβέρνηση και θα προτείνει στρατηγικούς προσανατολισμούς για δημόσιες υπηρεσίες διευκολυνόμενες από ΤΠΕ·

- Θα συγκροτήσει τη δικτυακή πύλη δημόσιας υγείας της Ευρωπαϊκής Ένωσης και θα συντάξει σύσταση για τη διαλειτουργικότητα της ηλ-υγείας·

- Θα δρομολογήσει πιλοτικά έργα για να δοκιμάσει, σε επιχειρησιακή κλίμακα, τεχνολογικές, νομικές και οργανωτικές λύσεις που θα καταστήσουν επιγραμμικές τις δημόσιες υπηρεσίες (2007)

Ποιότητα ζωής

Η συμβολή των ΤΠΕ στην ποιότητα διαβίωσης και στην αειφόρο ανάπτυξη συχνά παραβλέπεται. Για το λόγο ακριβώς αυτό η i2010 στοχεύει στο να καταστήσει το ζήτημα αυτό πλέον ορατό εγκαινιάζοντας εμβληματικές πρωτοβουλίες σε καίριας σημασίας κοινωνικές προκλήσεις: Η γηράσκουσα κοινωνία, οι ασφαλείς και καθαρές μεταφορές και η πολιτιστική πολυμορφία. Για καθένα από τα ανωτέρω πεδία έχει προταθεί εμβληματική πρωτοβουλία ΤΠΕ.

Το 2005 δρομολογήθηκαν οι πρωτοβουλίες για τις ψηφιακές βιβλιοθήκες και τα ευφυή αυτοκίνητα. Το 2006 θα υποβληθεί πρόταση για σύσταση σχετικά με την ψηφιακοποίηση και την ψηφιακή διατήρηση. Με τον σημαντικό αντίκτυπο από τις ψηφιακές βιβλιοθήκες και τα δίκτυα του ΤΠΕ στην αξιολόγηση από ομότιμους, τα υποδείγματα για δημοσιεύσεις και ο ευρωπαϊκός χώρος έρευνας θα ασχοληθεί ανακοίνωση, που θα παρουσιαστεί το 2006. Σε μια ομάδα υψηλού επιπέδου για την ευρωπαϊκή ψηφιακή βιβλιοθήκη συγκεντρώθηκαν οι κύριοι ενδιαφερόμενοι παράγοντες της βιομηχανίας και πολιτιστικών ιδρυμάτων. Η ομάδα αυτή θα εγκύψει σε ζητήματα όπως η συνεργασία δημόσιου και ιδιωτικού τομέα για την ψηφιοποίηση και τα δικαιώματα πνευματικής ιδιοκτησίας. Το 2006 θα δρομολογηθεί η τρίτη πρωτοβουλία «ΤΠΕ για ανεξάρτητη διαβίωση σε μια γηράσκουσα κοινωνία».

Επιπλέον, οι ΤΠΕ μπορούν να διαδραματίσουν ενεργό ρόλο στη μείωση των περιβαλλοντικών επιπτώσεων της βιομηχανίας και της κοινωνίας και στην ανάπτυξη ισχυρών εργαλείων για την επίτευξη των στόχων αειφόρου ανάπτυξης της ΕΕ. Ως εκ τούτου, η Επιτροπή θα προτείνει μια τέταρτη εμβληματική πρωτοβουλία ΤΠΕ για το 2007, ώστε να χρησιμοποιηθεί το δυναμικό των ΤΠΕ για αειφόρο ανάπτυξη, με επικέντρωση στον ενεργειακό βαθμό απόδοσης και στον περιορισμό των αποβλήτων.

Κατά την περίοδο 2006-2007, η Επιτροπή:

- Θα δρομολογήσει την εμβληματική πρωτοβουλία ΤΠΕ «ΤΠΕ για ανεξάρτητη διαβίωση σε μια γηράσκουσα κοινωνία»·

- Θα υλοποιήσει την εμβληματική πρωτοβουλία «ευφυή αυτοκίνητα»·

- Θα υλοποίηση την εμβληματική πρωτοβουλία «ψηφιακές βιβλιοθήκες», θα προτείνει σύσταση για την ψηφιακοποίηση και την ψηφιακή διατήρηση, καθώς και ανακοίνωση σχετικά με τις ψηφιακές βιβλιοθήκες επιστημονικών πληροφοριών·

- Θα προτείνει μια τέταρτη εμβληματική πρωτοβουλία ΤΠΕ «ΤΠΕ για αειφόρο ανάπτυξη».

4. Συμπέρασμα

Οι προκλήσεις που προσδιορίστηκαν στην πρωτοβουλία i2010 εξακολουθούν να ισχύουν αλλά πρέπει να αντιμετωπιστούν πιο δυναμικά. Οι υπεύθυνοι για τη χάραξη πολιτικής δεν πρέπει απλώς να έχουν επίγνωση της ανάγκης για επιτάχυνση των εξελίξεων στις ΤΠΕ· θα πρέπει επίσης να συμβάλουν με πολιτικές για τη βελτίωση των θετικών τάσεων στον τομέα των ΤΠΕ. Επιμέρους προτεραιότητες είναι η εφαρμογή ευρυζωνικών στρατηγικών, συνεκτικές προσεγγίσεις σε θέματα περιεχομένου και ραδιοφάσματος, ολοκληρωμένες στρατηγικές έρευνας και καινοτομίας, καθώς και περισσότερο φιλόδοξες δημόσιες υπηρεσίες. Υπάρχει σήμερα μεγαλύτερη ανάγκη από ό,τι στο παρελθόν να ορθοποδήσουν οι ευρωπαϊκές πολιτικές ΤΠΕ ώστε να (προ)φθάσουμε τους μείζονες παγκόσμιους ανταγωνιστές μας.

Κατά συνέπεια, τρία μηνύματα θα συνεχίσει να προβάλλει η πρωτοβουλία. i2010 κατά το 2006-2007:

- Επείγων χαρακτήρας: η αυξανόμενη αναγνώριση του ρόλου που διαδραματίζουν οι ΤΠΕ στην ανάπτυξη και την απασχόληση θα πρέπει να μετατραπεί σε δράση, μέσω στρατηγικής προσέγγισης στις ευκαιρίες που προσφέρει η ψηφιακή σύγκλιση στα Εθνικά Προγράμματα Μεταρρυθμίσεων, όπου θα συνδυάζονται πολιτικές μεγάλης και μικρής κλίμακας. Υπάρχει επίσης ανάγκη ταχείας αντιμετώπισης του θέματος των νομοθετικών προτάσεων στο πλαίσιο της πρωτοβουλίας i2010, έτσι ώστε η Ευρώπη να μπορεί να επωφεληθεί πλήρως από τις ραγδαίες εξελίξεις που επιφέρει η ψηφιακή σύγκλιση στην ανάπτυξη και την ανταγωνιστικότητα.

- Εταιρική σχέση και πνεύμα συνεργασίας : Ανάληψη κοινών δράσεων και αρμοδιοτήτων μεταξύ της Επιτροπής, των κρατών μελών και των ενδιαφερόμενων στο πλαίσιο του θεματολογίου της Λισαβόνας και της πρωτοβουλίας i2010, όχι απλώς για τον προσδιορισμό σημείων συμφόρησης που παρεμποδίζουν την καινοτομία, αλλά και για την λήψη θετικών μέτρων για τον συντονισμό πολιτικών σε ευρωπαϊκή κλίμακα ώστε να καθιερωθεί ενιαίος χώρος πληροφοριών των 25 κρατών μελών της ΕΕ.

- Δράση : Από την αρχική συναίνεση όσον αφορά τη σημασία των ΤΠΕ για την ανάπτυξη, την απασχόληση και την ποιότητα ζωής, η ΕΕ πρέπει τώρα να κινηθεί προς την κατεύθυνση της ανάληψης δράσης με την αποφασιστική εφαρμογή κανονισμών και πολιτικών που υποβοηθούν την ανταγωνιστικότητα, καθώς επίσης και χρησιμοποιώντας το οικονομικό βάρος της δημόσιας διοίκησης για να προωθηθεί η εμφάνιση καινοτόμων υπηρεσιών προς όφελος των πολιτών, της ανάπτυξης και της απασχόλησης.

[1] COM(2005) 229

[2] Απόφαση 2006/215/ΕΚ

[3] COM(2006) 30

[4] COM(2006) 30

[5] Αν δεν ορίζεται διαφορετικά, για πηγές των στοιχείων βλέπε συνημμένο έγγραφο εργασίας των υπηρεσιών.

[6] ΟΟΣΑ Προοπτικές της Τεχνολογίας Πληροφοριών 2006, στο προσεχές μέλλον

[7] Υπηρεσίες φωνής, δεδομένων και βίντεο προσφερόμενες από μοναδικό φορέα εκμετάλλευσης/πάροχο υπηρεσιών

[8] π.χ., σύμφωνα με την ολοκληρωμένη οδηγία αρ. 9: «Για να διευκολυνθεί η διάδοση αποτελεσματικής χρήστής ΤΠΕ και να οικοδομηθεί κοινωνία της πληροφορίας χωρίς αποκλεισμούς».

[9] COM(2006) 30.

[10] “ Δημιουργία μιας Καινοτόμου Ευρώπης”, Έκθεση της ανεξάρτητης ομάδας εμπειρογνωμόνων για Ε&Α και καινοτομία, η οποία συγκροτήθηκε ως επακόλουθο της Διάσκεψης κορυφής του Hampton Court, υπό την προεδρία του κ. Esko Aho, Ιανουάριος 2006

[11] Σύσταση 2005/737/ΕΚ

[12] Νανοηλεκτρονική και ενσωματωμένα συστήματα.

[13] Οι Κοινές Τεχνολογικές Πρωτοβουλίες (ΚΤΠ) αποτελούν νέο είδος εταιρικών σχημάτων μεταξύ δημόσιου και ιδιωτικού τομέα που προβλέπεται βάσει του 7ΠΠ. Θα δημιουργηθούν για να υλοποιήσουν τα στρατηγικά προγράμματα έρευνας που καθορίζονται από μερικές τεχνολογικές βάσεις των οποίων η κλίμακα είναι τόσο φιλόδοξη ώστε απαιτούν την κινητοποίηση σημαντικών δημόσιων και ιδιωτικών επενδύσεων και ερευνητικών πόρων.

[14] COM(2005) 474

[15] EITO 2006

[16] Το πλέγμα (Grid) περιέχει τεράστια υπολογιστική δύναμη και γνώση με χρήση πόρων από πολλούς χωριστούς υπολογιστές που συνδέονται μέσω δικτύου (συνήθως του Ίντερνετ).

[17] COM(2006) 129

[18] COM(2005) 425

[19] Απόφαση C(2005)4473

[20] COM(2006) 45